**Normativita**

**2. 10. 2019**

**1. Čo je to norma?**

**1.1 Etymológia – norma ako šablóna**

Slovenský výraz „norma“ pochádza od rovnomenného latinského slova, ktoré označovalo praktickú pomôcku na vymeriavanie pravých uhlov – uholnicu. Uhol, ktorý norme zodpovedal, bol pravý; všetky ostatné uhly boli nepravé.

Norma je teda šablóna, vyjadrenie ***ideálneho stavu***; toho, čo ***má byť***. Norma stanovuje ***štandard***, prostredníctvom ktorého možno posudzovať ***správnosť*** faktického stavu vecí či ľudského správania.

Norma ako šablóna je predpokladom ***hodnotenia***. Príklady:

Hodnotový úsudok

„Mám vynikajúceho brata, pretože je najlepším strelcom v juniorskej hokejovej lige.“

„Učiteľ je zlý, pretože nedokáže odpovedať na moje otázky.“

„Obrazy Edvarda Muncha sú pekné, pretože originálne zachytávajú úzkosť zo života.“

„Osoba X. Y. by mala ísť za mreže, pretože si prisvojila peniaze, ktoré jej poskytol zamestnávateľ na nákup výrobného materiálu, čím sa neoprávnene obohatila ne jeho účet.“

Norma ako predpoklad hodnotenia

Čím väčší úspech v určitom športe, tým lepší súrodenec.

Učiteľ má byť fundovaný odborník.

Účelom umenia má byť aj originálne vyjadrovanie negatívnych životných pocitov.  
  
Sprenevera sa trestá odňatím slobody.

...

**1.2 Pragmatika – norma ako konanie**

Normy nám slúžia ako kompas – usmerňujú naše správanie. ***Účelom noriem teda nie je popisovať svet, ale meniť ho k lepšiemu***. Ak sa nejaké správanie (skutočné či potenciálne) dostáva do rozporu so znením normy, tento rozpor sa odstraňuje tak, že sa koriguje samotné správanie, a nie znenie normy. Ide *vnútorné kritické hľadisko* vo vzťahu k správaniu, či už vlastnému alebo k správaniu druhých.

Rozdiel medzi normatívnymi a výrokovými vetami spočíva v pragmatickom postoji toho, kto dané vety používa. *Ak chceme, aby svet (ľudské správanie) zodpovedal našim slovám, potom tieto slová mienime ako normatívne vety. Keď chceme, aby naše slová zodpovedali svetu, potom tieto slová používame ako výroky* (***direction of fit***).

Príklad (G. E. M. Anscombe): Manželka pošle muža do obchodu a do ruky mu dá nákupný zoznam, na ktorom je napísané „maslo, chlieb, slanina“. Muža v obchode sleduje detektív, ktorý si zapisuje, čo muž kúpil. Ak muž nakúpi všetko a súčasne detektív si všetko zapíše, na konci budú mať identické nákupné zoznamy. Aj napriek tomu je manželov zoznam vyjadrením normy a detektívov zoznam vyjadrením výroku. Ak by manžel na niečo zabudol, musel by sa do obchodu vrátiť, ak by na niečo zabudol detektív, stačilo by mu zabudnutú položku na zoznam dopísať (korekcia správania vs. korekcia slov).

Význam pre právnu prax: Sporný môže byť status viet nachádzajúcich sa v učebniciach, komentároch, judikatúre, v poznámkach pod čiarou nachádzajúcich sa v zákone a pod. ***Treba si všímať, čo právnici robia***: *ako reagujú, keď sa právna prax dostane do rozporu s tým, čo sa nachádza v „právnych knihách“.*

**1.3 Argumentácia – norma ako dôvod**

Normy dokážu usmerňovať ľudské správanie, pretože ľudia ich chápu ako osobitný druh ***argumentov*** (dôvodov). Napríklad norma zakazujúca prekročiť maximálnu povolenú rýchlosť pôsobí vo vzťahu k šoférovi ako argument v prospech spomalenia jazdy a zároveň vo vzťahu k policajtovi ako argument v prospech udelenia pokuty, ak šofér danú rýchlosť prekročil.

Norma je ***zovšeobecniteľný dôvod***: norma má platiť nielen pre mňa, ale aj pre všetkých ostatných, ktorí sa nachádzajú v podobnej situácii; norma sa v zásade dá zovšeobecniť. Ak teda musím na určitom úseku cesty spomaliť jazdu, mal by ju spomaliť aj každý iný šofér, ak sa odo mňa nejako relevantne nelíši (napr. zásahové vozidlo).

Prikazujúca norma je ***vylučujúci dôvod***: norma mi v prvom rade hovorí, čo mám alebo nemám robiť. V druhom rade mi však hovorí aj to, aby som zo svojej praktickej úvahy vylúčil ostatné konkurenčné dôvody. Napríklad norma zakazujúca prekročenie rýchlosti mi stanovuje *povinnosť* nezrýchliť jazdu, resp. *povinnosť* spomaliť jazdu autom. Avšak tým, že ide o povinnosť, mi daná norma zároveň hovorí, aby som pri zvažovaní alternatív svojho správania nebral do úvahy iné dôvody (napr. vzrušenie z rýchlej jazdy, potrebu stihnúť pracovnú schôdzku...).

**1.4 Psychológia – norma ako motív**

Normy ľudské správanie nielen *ospravedlňujú*, ale aj *motivujú*. S normou, ktorá je ľuďom vo všeobecnosti ľahostajná a v procese ich rozhodovania nemá žiadnu váhu, niečo nie je v poriadku. Normy sú teda nielen *dôvodom*, pre ktorý je správne niečo vykonať, ale častokrát aj ***motívom***, pre ktorý sa niečo skutočne vykonáva.

Normy však nie sú dodržiavané vždy, preto sú potrebné ***sankčné mechanizmy***, ktoré majú za cieľ zaistiť normám rešpekt. Ich motivačná potencia sa posilňuje najčastejšie buď ***hrozbou trestu*** (normy povinnosti) alebo ***prísľubom odmeny*** (normy ašpirácie). Behaviorálna ekonómia pracuje s konceptom postrčenia (***nudge***), napr. vyššie zdanenie alebo informačná kampaň v podobe obrázkov môžu byť efektívnejšie ako priamy zákaz fajčenia pod hrozbou trestu.

**1.5 Diskusia: norma ako predpoveď**

Rozdiel medzi normami a faktami sa v praxi niekedy stiera. Typickým príkladom je slovo „zákon“, ktoré označuje normy vytvorené človekom, ale súčasne aj prírodné pravidelnosti.

Ľudský zákon *(****nomos****)*

* predpisujú správanie
* vytvorené človekom
* dajú sa zmeniť
* dajú sa porušiť.

Prírodný zákon *(****physis****)*

* popisujú fakty
* sú dané prírodou
* nedajú sa zmeniť
* nedajú sa porušiť.

Rozdiel medzi normami a faktami sa niekedy aj vedome popiera. Napríklad americkí právni realisti tvrdia, právo je ***predpoveď*** o tom, ako budú rozhodovať súdy *(****predikčná teória práva****).* Takáto realistická perspektíva však nedokáže verne zachytiť vnútorné kritické hľadisko (zmysel pre to, čo má byť), ktoré je typické najmä pre sudcov, keď rozhodujú súdne prípady.

**2. Funkcie normy**

Keď určujeme funkcie noriem, hľadáme odpovede na otázku, ***prečo*** si ľudia normy stanovujú a majú starosť o ich dodržiavanie. Ak má každá norma nejaký viac či menej zrejmý ***účel***, potom jej funkciou bude napĺňanie tohto účelu. Takým účelom môže byť:

* dosiahnutie žiaduceho stavu vecí (verejná bezpečnosť, všeobecný rešpekt k ľudským právam...)
* odstránenie nežiaduceho stavu vecí (odstraňovanie chudoby, náprava škôd...)
* stanovenie žiaduceho spôsobu konania (pokojné riešenie konfliktov, hospodárne využívanie zdrojov...)

Na vyššej úrovni abstrakcie plnia normy tieto funkcie:

**2.1 Regulatívna funkcia**

Základnou funkciou noriem je usmerňovanie (***regulovanie***) ľudského správania. Ak sa normami skutočne riadime, potom plnia svoju regulatívnu funkciu, sú ***spoločensky účinné***. Regulatívna funkcia sa posilňuje cez sankčné mechanizmy (tresty a odmeny).

Jusnaturalista ***Lon Fuller*** tvrdí, že predpisy, ktoré nedokážu plniť regulatívnu funkciu, nemôžu byť právom. Podľa jeho názoru musí každé právo spĺňať osem základných požiadaviek, ktoré tvoria tzv. ***vnútornú morálku práva***: 1. právo má byť všeobecné, 2. zverejnené, 3. jasné, 4. nerozporné, 5. splniteľné, 6. má platiť do budúcna, 7. nemá sa meniť príliš často a 8. má byť rešpektované zo strany úradov.

**2.2 Inštrumentálna funkcia**

Niektoré druhy noriem, typicky zákony tvorené v parlamente, sú výsledkom cieľavedomej ľudskej činnosti. Zákony sa chápu ako prostriedky na dosahovanie verejných cieľov, majú teda svoju ***inštrumentálnu funkciu***, ktorú napĺňajú tým viac, čím viac sa osvedčujú ako vhodný inštrument na dosiahnutie určitého cieľa. Normy, ktoré deklarovaný cieľ dosahujú, sú ***politicky efektívne***.

Pri hodnotení efektivity noriem treba zobrať do úvahy aj ***spoločenské náklady***, ktoré sú s ich dodržiavaním a vynucovaním spojené. Ak sa normám darí dosahovať vytýčený cieľ, no len za cenu príliš vysokých nákladov, potom sa ako prostriedok pre zmenu k lepšiemu neosvedčili (napr. prohibícia alkoholu v USA).

Ak sa medzi spoločenskými nákladmi nachádza aj porušenie nejakého základného práva, problém efektivity sa prenáša na pôdu ústavného súdu, ktorý pri posudzovaní zákonov aplikuje ***test proporcionality*** v týchto krokoch:

a) *Test vhodnosti*: Je zákon spôsobilý dosiahnuť cieľ, kvôli ktorému sa prijal?

b) *Test nevyhnutnosti*: Nezasahuje zákon do základných práv príliš intenzívne? Neexistuje miernejší zákon?

c) *Pomeriavanie*: Existuje v zákone rovnováha medzi dosahovaným cieľom a ohrozeným právom?

Pozor: *Nie všetko, čo je neefektívne či nákladné je automaticky aj protiústavné*.

**2.3 Expresívna funkcia**

Zmysluplnosť pravidiel a inštitúcií dokážeme posudzovať nielen podľa inštrumentálnej racionality (či sú efektívnym prostriedkom ovládania), ale aj pomocou ***expresívnej racionality*** , teda či *dokážu vierohodne* ***vyjadriť*** *kľúčové životné postoje*.

Príklad: Zákony SR a ČR deklarujúce komunistický režim za protiprávny majú len morálno-politické, no nie právne účinky.

**3. Typy noriem**

1) určené podľa ***pôvodu***:

1.1) autonómne

1.2) heteronómne:

1.2.1) spoločenské

1.2.2) inštitucionalizované

2) určené podľa ***účinku***:

2.1) záväzné

2.2) nezáväzné

3) určené podľa ***obsahu***:

3.1) teleologické

3.2) deontologické:

3.2.1) prikazujúce

3.2.2) dovoľujúce

3.2.3) zmocňovacie.

**Ad 1)** Pri triedení noriem podľa pôvodu si kladieme otázku, kto je tvorcom noriem a kto ich má dodržiavať. Ak je odpoveď rovnaká, teda ak je tvorcom a adresátom noriem tá istá osoba, ide o normy ***autonómne***. Naopak, ak sú tvorcom a adresátom noriem rôzne osoby, ide o normy ***heteronómne***.

Z jednoduchej optiky občana je právo systémom heteronómnych noriem, no z optiky demokracie (ľud si vytvára vlastné zákony) a z optiky právneho štátu (štát sám seba limituje zákonmi) je právo systémom autonómnych noriem.

**Ad 2)** Pri triedení noriem podľa účinku si kladieme otázku, či má za porušenie noriem nasledovať sankcia alebo iný nepriaznivý následok. Ak áno, normy sú ***záväzné***, ak nie, normy sú ***nezáväzné***.

Pod následkami porušenia práva sa väčšinou myslia ***sankcie***, čo sú špecifické povinnosti stanovené súdom alebo iným orgánom aplikácie práva. Popri tom následky za porušenie zmocňovacích noriem majú podobu ***neplatnosti***.

Niekde na pomedzí medzi záväznými a nezáväznými právnymi normami je tzv. ***soft law*** (deklarácie OSN...).

**Ad 3)** Pri triedení noriem podľa obsahu si kladieme otázku, ako zistiť, či je norma splnená. Ak je norma splnená až vtedy, keď sa dostaví účinok, kvôli ktorému bola prijatá, ide o ***teleologickú*** normu. Ak môže byť norma splnená bez ohľadu na to, či sa dostaví účinok, kvôli ktorému bola prijatá, ide o normu ***deontologickú***. Teleologické normy sú *stratégie* alebo *know how*. Deontologické normy sú normy vo vlastnom slova zmysle:

***Prikazujúca norma*** obmedzuje výber rôznych alternatív správania tak, že jednu z nich priamo stanovuje ako povinnú. *Každý príkaz sa dá logicky prepísať na zákaz*.

***Dovoľujúce normy*** zakotvujú možnosť výberu z viacerých alternatív správania, a to takým spôsobom, že ak si osoba vyberie jednu z nich, potom *nesmie* byť za to sankcionovaná. *Z teda dovolenia nepriamo vyplývajú aj zákazy*: ak máme dovolené správanie, ostatné subjekty majú zakázané brániť nám vo výkone tohto správania.

Povinnosti vyplývajúce z dovolenia môžu mať dvojakú podobu. Buď ide o ***negatívny záväzok***: povinnosť zdržať sa niečoho (ak mám slobodu slova, ostatní sú povinní ju strpieť...), alebo ide o ***pozitívny záväzok***: povinnosť vykonať niečo (ak mám právo na informácie, štát je povinný tieto informácie poskytnúť...)

Dovoľujúce normy sa používajú na vyjadrenia výnimiek zo zákazov. V právnom štáte však dovolenia vyplývajú aj z obyčajného faktu, že predmetné správanie nie je upravené (*dovolené je všetko, čo nie je zakázané*).

***Zmocňovacie normy*** zakotvujú normatívnu moc, teda schopnosť subjektu vlastným konaním vytvoriť nové normy. Normatívna moc má dva typy: buď ide o moc, prostredníctvom ktorej subjekt dokáže zaväzovať druhých *(****právomoc, kompetencia, autorita****)* alebo ide o moc, prostredníctvom ktorej dokáže subjekt zaväzovať iba sám seba *(****spôsobilosť na právne úkony****)*.

Zakotvenie normatívnej moci môže vzniknúť aj tak, že sa táto moc, resp. jej časť, prenesie z jedného subjektu na druhý. Tento prenos sa zvykne označovať ako ***delegácia***, ***splnomocnenie*** alebo ***poverenie***.

Zmocňovacie normy podrobne upravujú podmienky uplatnenia normatívnej moci: pri legislatívnej právomoci hovoríme o ***kritériách platnosti predpisov***, pri spôsobilosti na právne úkony hovoríme o ***náležitostiach právnych úkonov***. Následkom porušenia zmocňovacích noriem je ***neplatnosť*** právneho predpisu či právneho úkonu.